|  |
| --- |
| ***Директни плащания*** |

**1. На 16 декември 54 760 земеделски стопани, заявили участие по Схемата за единно плащане на площ (СЕПП) получиха над 683 млн. лева за Кампания 2020.**  Размерът на подпомагането е по индикативна ставка от 210,17 лв./хектар, която е най-високата до този момент, в сравнение с предходни кампании по директни плащания. Причината за това е прехвърлянето на допълнителни 140 млн. лв. от финансовия пакет на Програмата за развитие на селските райони към бюджета на директните плащания. Субсидиите за единица площ по СЕПП са изчислени след изясняване принадлежността на установените от Държавен Фонд „Земеделие“ двойно заявени площи, както и съобразно данните по проекта на специализирания слой „Площи допустими за подпомагане“ за Кампания 2020 на Министерство на земеделието, храните и горите. Крайното  подпомагане ще се извърши през месец юни, след като министърът на земеделието, храните и горите със заповед определи окончателната ставката по СЕПП за Кампания 2020 и след актуализиране на слой „Площи, допустими за подпомагане“.

**2. На 18 декември беше проведена видеоконферентна среща с участието на представители на МЗХГ и браншови организации за обсъждане на измененията и допълненията на наредбите, които уреждат прилагането на директните плащания за кампания 2021 и на проекта на Наредба за условията и реда за установяване на изкуствено създадени условия по заявления за подпомагане със средства от Европейския фонд за гарантиране на земеделието и Европейския земеделски фонд за развитие на селските райони.** Наредба за изменение и допълнение на Наредба № 3 от 2015 г. за условията и реда за прилагане на схемите за директни плащания и на Наредба № 5 от 2009 г. за условията и реда за подаване на заявления по схеми и мерки за директни плащания е публикувана на интернет страницата на МЗХГ на 18 декември за обществено обсъждане, със срок 1 месец. С изменението в Наредба №3 се дава възможност на кандидатите по схемите за обвързана подкрепа за плодове и зеленчуци да предоставят документите за реализация на продукцията в периода от 1 до 31 декември на годината на подаване на заявлението. Съответно представените документи за реализация на продукцията трябва да са издадени в периода от 1 януари до 31 декември на годината на кандидатстване. Изключение от новите срокове се прави за документите по Схемата за обвързано подпомагане за зеленчуци (картофи лук и чесън), за която се запазват досега прилаганите срокове. С изменението в Наредба № 5 от 2009 г. се предвижда, от Кампания 2021, заявлението за кандидатстване да не е приложение към наредбата, а да се одобрява със заповед на изпълнителния директор на ДФЗ. По Проекта на Наредба за условията и реда за установяване на изкуствено създадени условия браншовите организации ще могат да изпращат своите бележките и становища до 11 януари 2021 г., след което ще се проведе втора среща за обсъждане на проекта на наредба.

|  |  |
| --- | --- |
| ***Визия за ОСП след 2020 г.*** |  |

**3. Министерство на земеделието, храните и горите представи проекти на интервенции за директно подпомагане на площ и системата от предварителни условия, които ще бъдат част от стратегическия план по ОСП за периода 2023-2027 година**.Това стана по време на видеоконферентно заседание на Тематичната работна група (ТРГ), което се проведе на 17 декември. Дискутирани бяха стандартите за Добро земеделско и екологично състояние (ДЗЕС) и Законоустановените изисквания за управление (ЗИУ), приложими за периода 2023-2027 г. При определянето са националните стандарти за всеки от стандартите ДЗЕС, установени на равнището на ЕС са взети предвид специфичните характеристики на площите, включително почвено-климатичните условия, съществуващите условия в стопанствата, използването на земята, сеитбооборота, селскостопанските практики и структурата на стопанствата. Законоустановените изисквания за управление в секторите „Растениевъдство“ и „Животновъдство“ остават без съществени промени по сега действащите директиви и регламенти. По време на ТРГ беше представен и обсъден и проектът на интервенцията „Плащане за дребни земеделски стопани“. Схемата обхваща дребните земеделски стопани, които са подали заявление по базовата схема на ежегодна база. Тя е опростена алтернатива за плащане на кръгли суми, при облекчени административни условия и с по-голяма добавена стойност за фермерите. Бенефициентите на кръгла сума в новата ОСП няма да бъдат освободени от изискванията за условност. Схемата не е допълняема на останалите, не се обвързва с животни, или с еко-схеми, като допълнителен елемент, създаващ условие за по-високо плащане. Предложението на МЗХГ е създаване на възможност за кандидатстване по схемата всяка година. Това ще позволи подпомагането на нови дребни земеделски стопани. В новия програмен период се предвижда запазване на прилагането и условията за подпомагане по Схемата за специално плащане за култура- памук. Интервенцията не се включва в Стратегическия план по ОСП. Специалното плащане за култура памук се предоставя на хектар от площ памук, разположен на земеделска земя, където държавата членка е разрешила да се произвежда памук и засят с определените от държавата членка сортове.

**4. Европейската комисия публикува на 18 декември препоръки за националните стратегически планове на Общата селскостопанска политика за всяка държава-членка**. Тези препоръки са част от диалога между Комисията и държавите членки, за да им се помогне за прилагането на ОСП от 2023 г. и да се гарантира, че стратегически планове по ОСП допринасят по амбициозен начин за Европейската зелена сделка. Като ключов елемент от реформата на ОСП, стратегическите планове ще установят как всяка държава-членка ще използва инструментите на ОСП въз основа на анализа на нейните условия и потребности, за да постигане специфичните цели на ОСП и целите на Европейската зелена сделка. Комисарят по земеделие и развитие на селските райони Януш Войчеховски каза: „Препоръките към държавите членки са решаваща стъпка в прехода към увеличаване на устойчивостта на нашия селскостопански сектор. Настоятелно препоръчвам на държавите членки да вземат предвид тези препоръки, докато изготвят своите стратегически планове за ОСП. По този начин можем да осигурим ОСП, която е в съответствие със Зелената сделка и която подкрепя фермерите като двигатели на зеления преход. Заедно с Европейския парламент и Съвета ще гарантираме, че реформата на ОСП поддържа необходимите екологични и климатични амбиции." Препоръките на Комисията са свързани с деветте специфични цели на ОСП относно екологичните, социалните и икономическите предизвикателства и хоризонталната цел за

 знанията и иновациите. Препоръките вземат предвид европейските амбиции на Зелената сделка и по-точно шестте количествено определени цели от стратегиите „От фермата до трапезата“ и Биоразнообразие. Те имат за цел да покажат посоката, която стратегическите планове на ОСП трябва да поемат, за да изпълнят тези цели и идентифицират ключови проблеми, които трябва да бъдат решени от държавите членки, както и как да се справят с тях.

**5. На 16 декември евродепутатите одобриха Преходния регламент, с който се осигурява плавен преход от настоящата селскостопанска политика на ЕС към бъдещата, както и 8 милиарда евро помощ за производителите на храни и селските райони.** С регламента се разширява прилагането на съществуващите правила на Общата селскостопанска политика (ОСП) до края на 2022 г.,като се гарантира, че плащанията към бенефициентите на директни плащания, пазарни мерки и програмата за развитие на селските райони могат да продължат. Земеделските производители ще могат да получават обезщетения за сериозен спад в доходите и за загуби, причинени от неблагоприятни климатични събития, огнища на болести по животните или растенията или нападения от вредители. Дава се повече свобода на държавите членки да подкрепят земеделските производители, особено по време на кризата с COVID-19. Удължава се продължителността на новите многогодишни проекти за развитие на селските райони, които се фокусират върху органичното земеделие, климатичните и екологични мерки за повече от три години. Включват се и проекти за хуманно отношение към животните в пакета. Ускорява се предоставянето на помощ от 8 милиарда евро за фермерите за финансиране на тяхното устойчиво възстановяване през следващите две години, като част от общата сделка. Около 30% от средствата за възстановяване ще станат достъпни през 2021 г., а останалите 70% - през 2022 г. Най-малко 37% от средствата за възстановяване са за биологични фермери, за дейности, свързани с околната среда и климата и за хуманно отношение към животните. Най-малко 55% от фонда ще подкрепя инвестиции във ферми, които допринасят за устойчиво и цифрово възстановяване и стартиране на млади фермери. „Новият закон на ЕС, който одобрихме днес, е от изключителна важност за нашите земеделски стопани, тъй като предоставя правна сигурност и финансова помощ за подпомагане на засегнатия от кризата хранителен сектор да се възстанови през следващите две години. Това е солиден мост към бъдещите правила, който дава на фермерите и националните администрации достатъчно време да се подготвят за реформата на ОСП след 2022 г.“, каза Елси Катайнен, докладчик по Регламента за преходните правила на земеделската политика на ЕС. Текстът, съгласуван от евродепутатите и държавите членки и приет от Европейския парламент, трябва да получи зелена светлина и от Съвета, преди да влезе в сила. Писмената процедура в Съвета за приемане на регламента се очаква през следващите дни.

|  |  |
| --- | --- |
| ***Още от ЕС и света*** |  |

**6. Евродепутатите приветстваха споразуменията относно многогодишната финансова рамка (МФР), фонда за възстановяване и климатичните цели до 2030 г. и настояха за стриктно прилагане на механизма за върховенството на закона на проведен дебат между Европейския парламент, Съвета и Комисията след срещата на върха на ЕС.** Председателят на Европейския съвет [Шарл Мишел](https://www.europarl.europa.eu/plenary/en/vod.html?mode=unit&vodLanguage=EN&vodId=c729e9af-55fa-3833-d506-d1695d8a1f10&date=20201216) подчерта, че това споразумение е огромна крачка напред, че сега ЕС разполага с нужните ресурси, укрепено е върховенството на закона с ново и ефективно законодателство и е налице ангажимент за повишаването на климатичните цели на Европа за 2030 г. Председателят на Европейската комисия Урсула фон дер Лайен заяви, че програмата NextGenerationEU ще доведе до най-амбициозната реконструкция на европейската икономика от десетилетия насам, също така приветства постигнатото споразумение относно целта за намаляване на емисиите на парникови газове с 55%. Относно бъдещите отношения между ЕС и Обединеното кралство изрази съмнения дали ще има сделка или не, но все пак има възможност за споразумение, въпреки оставащите различия на ниво равнопоставеност, конкурентност и риболов. От името на Германското председателство на Съвета на ЕС [Михаел Рот](https://www.europarl.europa.eu/plenary/en/vod.html?mode=unit&vodLanguage=EN&vodId=ab4d7b4d-32de-230d-1d29-04ceecc9bd19&date=20201216), министър по европейските въпроси, каза, че Европа е научила уроците от миналото - солидарността е изходът от кризата. По отношение на МФР и фонда за възстановяване той допълни, че от следващата година средствата могат да достигнат до хора и региони, които са пострадали и че Европа е спазила обещанието си. [Манфред Вебер](https://www.europarl.europa.eu/plenary/en/vod.html?mode=unit&vodLanguage=EN&vodId=113e4ed7-8ce3-9245-55c0-8200187f17b5&date=20201216) (ЕНП, Германия) приветства споразумението, постигнато по отношение на дългосрочния бюджет на ЕС, както и механизма за върховенството на закона, заявявайки, че за първи път има връзка между европейските фондове и зачитането на основните принципи на ЕС и сега се очаква от Комисията да бъде готова да прилага безпристрастно и въз основа на фактите тези правила от следващата година. [Дачиан Чолош](https://www.europarl.europa.eu/plenary/en/vod.html?mode=unit&vodLanguage=EN&vodId=0a3c38dc-1ea3-8848-4bbc-2da00208d97a&date=20201216) (Renew, Румъния) заяви, че 2020 г. е разкрила слабостите на европейския проект. Липсвали са координация и солидарност, границите бяха затворени. Той подчерта, че Европа е работила усилено, за да се бори срещу кризата, като посочи като пример Фонда за възстановяване и разработването на ваксина. Сред изразените позиции има и такива, съдържащи известно недоволство, като тази на г-жа [Ска Келер](https://www.europarl.europa.eu/plenary/en/vod.html?mode=unit&vodLanguage=EN&vodId=14a1758c-21e6-6949-48a6-75d72731ce17&date=20201216) (Зелените / ЕСА, Германия), която заяви, че целта за климатичните действия до 2030 г. е все още далеч от необходимото според научния консенсус.

**7. След съгласието на Европейския парламент, Съветът прие регламента, определящ многогодишната финансова рамка на ЕС за 2021-2027 г.** С това решение вече са изпълнени всички условия, така че следващата многогодишна финансова рамка за 2021—2027 г. да влезе в сила от 1 януари 2021 г. Благодарение на това през следващите седем години за бенефициерите на финансиране от ЕС ще бъдат предоставени 1,074 трилиона евро (по цени от 2018 г.). Успоредно с това продължава работата по завършването на NextGenerationEU — временния инструмент за възстановяване, имащ за цел да стимулира възстановяването на Европа от коронавирусната криза. След като бъде приет, пакетът от общо 1,8 трилиона евро [по цени от 2018 г.] ще бъде най-големият пакет, финансиран някога от бюджета на ЕС. С общата финансова мощ на дългосрочния бюджет и на NextGenerationEU ЕС ще подкрепя най-силно засегнатите от коронавирусната криза хора, предприятия и региони. Пакетът ще спомогне и за изграждането на една по-екологична, по-цифровизирана и по-устойчива Европа след COVID-19, която е по-добре подготвена за справяне с настоящите и бъдещите предизвикателства. Европейската комисия ще може да започне да заделя средства по следващата многогодишна финансова рамка от 1 януари 2021 г., след приемането на съответното секторно законодателство и на годишния бюджет за 2021 г. от Европейския парламент и Съвета. За да може Комисията да започне да заема средства по NextGenerationEU и по този начин инструментът да стане оперативен, новото Решение за собствените ресурси трябва да бъде ратифицирано от всички държави членки в съответствие с конституционните им изисквания. Комисията разчита на ангажимента на държавите членки да действат възможно най-бързо в интерес на своите граждани.